Selnæs mener Rosenborg SKAL slåss med Molde om gullet denne sesongen
- Jeg burde kanskje spart det til senere... eller, jeg bør kanskje skyte mer og oftere. Ja, jeg må nok det, sier Rosenborgs midtbanespiller til VG. Stabæk-keeper Mande Sayouba fikk faktisk ikke opp en arm, så hardt var skuddet fra trønder Selnæs.- Spør hvor mange skudd han har hatt i år, sier RBKs assistenttrener Erik Hoftun da vi går av banen etter 4-0 over Stabæk. Sannheten er, i følge Selnæs og Hoftun «3», et på trening, et frispark i en tidligere treningskamp - og kanonen mot Stabæk mandag kveld. Alt har gått rett inn. Og mer har han altså ikke skutt. Men Selnæs innrømmer at han har slitt i oppkjøringen, på grunn av skader. Han har fått trent for lite, selv om det kommer seg nå. Mot Stabæk var han i hvert fall nær det nivået både han, RBK - og vi - vet at han har inne. Og Rosenborg spilte en meget god kamp i flomlyset på La Manga.- Molde var sterke forrige sesong, så det er naturlig at de er favoritter. Men vi skal gi dem kamp om gullet denne sesongen. Forutsetningene er helt annerledes. Rosenborg på denne tiden i fjor kan ikke sammenlignes med nå. Nå har vi et godt spill, også mot etablert forsvar. Og ballen skal raskt fremover. Da er vi gode, sier Selnæs. Pål André Helland ga RBK ledelsen 1-0 etter 25 minutter, på en heading etter et praktfullt angrep. Samme mann økte til 2-0 for trønderne etter 38 minutter, på straffespark. Innbytter Emil Nielsen scoret det tredje målet, etter 84 minutter, før Selnæs fikk klem på et skudd som fikk en voldsom fart, på en retur like utenfor 16-meteren. Ballen blåste i mål, uten at det - for en gangs skyld - var vind på La Manga. Stabæk hang godt med før pause, og var skumle offensivt med mange mann med stor fart. Men etter pause var det bare Rosenborg.- Vi var veldig gode etter pause, melder Erik Hoftun. Og så var han stolt av at Rosenborg startet med fire trøndere på laget mens Stabæk startet med åtte utlendinger. Da Hoftun sa «vi startet med fire trøndere», for å underbygge hva Rosenborg streber etter, kom svaret kjapt fra mannen med den kjappe replikken, hovedtrener Kåre Ingebrigtsen: - Det skal vi nok gjøre noe med... Så lo vi litt alle sammen. Men Ingebrigtsen kan være alvorlig nok når det gjelder. Og han har på kort tid skapt et kollektiv som kan bli vrient for de fleste lag denne sesongen. RBK (4-3-3): André Hansen - Jonas Svensson, Tore Reginiussen, Stefan Strandberg, Jørgen Skjelvik - Mike Jensen, Ole Kr. Selnæs, Fredrik Midtsjø - Pål André Helland, Tomas Malec, Tobias Mikkelsen. Innbyttere: Alexander Lund Hansen, Per Verner Rønning, Mikael Dorsin, Morten Gamst Pedersen, Riku Riski, Emil Nielsen og Andreas Helmersen. Stabæk (4-2-3-1): Mande Sayouba - Ville Jalasto, Morten Morisbak Skjønsberg, Nicolai Næss, Birgir Meling - Giorgi Gorozia, Cole Grossman - Ernest Asante, Kamal Issah, Luc Kassi - Saidi Ntibazonkiza. Innbyttere: Christian Mørvk, Eirik Haugstad, Daniel Granli, Emil Dahle, Cornelius Bencsik, Eugene Starikov, Emil Ekblom og Aivin Fortes.
(Rosenborg - Stabæk 4-0) Nettet rister ennå, der vi står på hovedbanen i La Manga, etter Ole Kristian Selnæs (20) sitt kanonskudd til 4-0 mot Stabæk like før slutt.